‘บาธรูมดีไซน์’หวั่นต้นทุนพุ่ง
เปลี่ยนใช้ไฟเบอร์ทดแทนโลหะหวังคุมราคาสินค้าตลาดกลาง
10 ส.ค. 2554

เปลี่ยนใช้ไฟเบอร์ทดแทนโลหะหวังคุมราคาสินค้าตลาดกลาง
วัสดุโลหะราคาพุ่ง บาธรูม ดีไซน์ ปรับใช้อะครีลิกไฟเบอร์ ช่วยลดต้นทุน มั่นใจอสังหาริมทรัพย์ยังรุ่ง คาดยอดขายโต 20%
น.ส.ลดาวัลย์ เบญจธนะฉัตร์ กรรมการบริหาร บริษัท บาธรูม ดีไซน์ ผู้ผลิตและจำหน่ายอ่างอาบน้ำ สุขภัณฑ์ และอุปกรณ์ในห้องน้ำ บาธรูม ดีไซน์ เปิดเผยว่า ปัจจุบันต้นทุนโลหะที่ใช้ในการผลิตส่วนประกอบของสุขภัณฑ์ประเภทมือจับได้ปรับราคาสูงขึ้นอย่างต่อเนื่อง ทำให้บริษัทต้องเปลี่ยนมาใช้อะครีลิกและไฟเบอร์ในการผลิตในกลุ่มสินค้าที่จับตลาดระดับกลางยี่ห้อบาเธโร่ (Bathero) โดยวางเป้าหมายที่จะมีผลิตภัณฑ์ใหม่ๆ ออกสู่ตลาดปีละไม่ต่ำกว่า 10-20 รายการ 
“วัสดุทดแทนประเภทอะครีลิกและไฟเบอร์นั้น สามารถลดต้นทุนจากการที่ใช้โลหะมาผลิตเป็นส่วนประกอบของสุขภัณฑ์ได้เกือบ 1 เท่าตัว ในกลุ่มบาเธโร่ ที่จับตลาดระดับกลาง ขณะที่สินค้าที่จับตลาดบนอย่างบาธรูม ดีไซน์ นั้น ยังเน้นการผลิตที่ใช้วัสดุคุณภาพสูงและยังใช้โลหะเป็นส่วนประกอบ” น.ส.ลดาวัลย์ กล่าว 
ปัจจุบัน บริษัทมีตัวแทนจำหน่ายสินค้าอยู่ 200 รายทั่วประเทศ โดยมีสัดส่วนการส่งออก 25-30% ภายใน 5 ปีข้างหน้า ตั้งเป้าส่งออกเพิ่มเป็น 50% ขายในประเทศ 50% พร้อมกับตั้งเป้าว่าภายใน 5 ปี จะเป็นท็อปไฟว์ สุขภัณฑ์ด้านนวัตกรรมของโลก ส่วนในปีนี้บริษัทตั้งเป้ายอดขายเติบโตจากปีก่อน 20% เนื่องจากตลาดอสังหาริมทรัพย์ยังเติบโตต่อเนื่อง ไม่ว่าจะเป็นโครงการประเภทบ้านเดี่ยวและคอนโดมิเนียม 
น.ส.ลดาวัลย์ กล่าวอีกว่า ผลจากการเปิดประชาเศรษฐกิจอาเซียนในปี 2558 ที่จะทำให้สินค้าจากต่างชาติเข้ามาแข่งขันมากขึ้นนั้น บริษัทเชื่อว่าจะไม่ส่งผลกระทบกับยอดขายของบริษัท เนื่องจากในธุรกิจนี้สินค้าต้องแข่งขันกันที่คุณภาพและบริการหลังการขาย ซึ่งสินค้านำเข้าที่มีราคาถูกกว่าจะมีปัญหาเรื่องการบริการหลังการขาย
ด้านนายสมชัย ว่องอรุณ รองประธานกรรมการและกรรมการผู้อำนวยการ บริษัท สตาร์ ซานิทารีแวร์ ผู้ผลิตสินค้าสุขภัณฑ์แบรนด์ สตาร์ กล่าวว่า หลังจากที่บริษัทได้นำสุขภัณฑ์สตาร์ไปร่วมแสดงสินค้าในงานสุขภัณฑ์โลก หรือ ISH 2011 ที่ประเทศเยอรมนี ที่จัดขึ้นระหว่างวันที่ 15-19 มี.ค. 2554 ที่ผ่านมา พบว่าได้รับการตอบรับจากลูกค้าประเทศในกลุ่มยุโรปเป็นอย่างดี โดยคาดว่าจะเริ่มเห็นคำสั่งซื้อสินค้าเข้ามาตั้งแต่ไตรมาส 3 และไตรมาส 4/2554 อย่างแน่นอน
นอกจากการขยายตลาดส่งออกซึ่งเป็นรายได้ส่วนใหญ่แล้ว บริษัทจะขยายตลาดในประเทศเพิ่มขึ้น ด้วยการส่งสินค้าใหม่ลงทำตลาดอย่างต่อเนื่อง ควบคู่กับการจัดกิจกรรม ส่งเสริมการขาย เพื่อให้สินค้าเข้าถึงผู้บริโภคกลุ่มเป้าหมายให้มากที่สุด โดยในปีนี้จะเป็นปีแรกที่บริษัทจัดให้มีการโรดโชว์สาธิตการใช้สินค้าในกลุ่มประหยัดน้ำโดยตรงกับผู้บริโภค